คลังเผย8เดือนขาดดุล5แสนล้าน
กระทรวงการคลังแจงขาดดุลเงินสด 8 เดือน 5.42 แสนล้านบาท เพื่อกระตุ้นเศรษฐกิจ
29 มิ.ย. 2558

กระทรวงการคลังแจงขาดดุลเงินสด 8 เดือน 5.42 แสนล้านบาท เพื่อกระตุ้นเศรษฐกิจ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 8 เดือนแรกของปีงบประมาณ 2558 (ต.ค.57-พ.ค. 58) รัฐบาลมีรายได้นำส่งคลัง 1.28 ล้านล้านบาท สูงกว่าช่วงเดียวกันปีก่อน 5.88 หมื่นล้านบาท หรือ 4.8%
ด้านการเบิกจ่ายงบประมาณ มีจำนวน 1.82 ล้านล้านบาท สูงกว่าช่วงเดียวกันปีก่อน 9.57 หมื่นล้านบาท หรือ 5.5% ทำให้ดุลเงินงบประมาณขาดดุล 5.41 แสนล้านบาท เมื่อรวมกับดุลเงินนอกงบประมาณที่ขาดดุล 1,420 ล้านบาท ส่งผลให้รัฐบาลขาดดุลเงินสดรวม 5.42 แสนล้านบาท โดยรัฐบาลได้กู้เงินเพื่อชดเชยการขาดดุล 1.81 แสนล้านบาท ทำให้ดุลเงินสดหลังกู้ขาดดุลทั้งสิ้น 3.61 แสนล้านบาท และเงินคงคลัง ณ สิ้นเดือน พ.ค. 2558 อยู่ที่ 1.34 แสนล้านบาท
นายกฤษฎา กล่าวว่า การเบิกจ่ายงบประมาณของรัฐบาลในช่วง 8 เดือนแรกของปีงบประมาณ 2558 ได้กว่า 1.82 ล้านล้านบาทนั้น เป็นปัจจัยสำคัญที่สนับสนุนให้เศรษฐกิจสามารถฟื้นตัวได้อย่างต่อเนื่อง